Gedagte vir die dag: Drome se vervulling kom saam met voorbereidingFoto: pixabay.com “Julle wou my kwaad aandoen, maar God wou daarmee goed doen: Hy het gesorg dat ŉ groot volk nou in die lewe gebly het.” (Genesis 50:20 – AFR83) Wanneer ons God se beloftes vir ons lewe ontvang, begin en eindig dit nie net by die ontvang daarvan nie. Nee, om ons Godgegewe doel vir ons lewe te vervul gaan gepaard met sommer ŉ groot hoeveelheid voorbereidingsprosesse. Die doel van hierdie voorbereidingsprosesse is om ons te help om die punt te bereik waar ons geestelik volwasse genoeg is om die verantwoordelikheid wat met daardie bevordering, wat die Here al vooraf vir ons beplan en bestem het, te kan hanteer. Soms bid ons net soos Josef en vertrou die Here om daardie hartsdrome, deur Hom aan ons belowe, tot vervulling te bring, en dan, net soos Josef, bevind ons onsself eers in ŉ put of ŉ gevangenis op ons pad na die paleis. Wanneer God ŉ groot plan vir jou lewe het, gaan dit ongetwyfeld gepaard met ŉ gelyke maat van voorbereiding. Daarom, moenie tou opgooi met die eerste struikelblok wat oor jou pad kom nie, maar sien dit eerder as ŉ trappie nader aan sukses. Veg die goeie stryd van die geloof en weet dat jou deurbraak naby is! God sal jou nooit bo jou vermoë beproef nie. Ons Hemelse Vader begeer dat ons suksesvol moet wees, meer as ŉ oorwinnaar in Hom. Daarom, wanneer daardie moeilike tye kom, laat dit dien as ŉ herinnering van die groot vertroue wat die Here in jou stel. Deur sy genade is geen beproewing te groot vir jou om te oorkom nie; ek herhaal, in Jesus is jy meer as ŉ oorwinnaar! Hy sal alles vir jou ten goede laat meewerk omdat Hy jou oneindig en onvoorwaardelik liefhet! Moenie twyfel nie, glo net! Geskryf deur Alta Strauss Facebook | Instagram | E-pos